19.12.2022
RO
Jurnalul Oficial al Uniunii Europene
L 323/7
Indicele economiei și societății digitale (DESI) pe 2021, publicat de Comisie, arată că, chiar și înainte de pandemia de COVID-19, întreprinderile din Uniune, în special întreprinderile mici și mijlocii (IMM-uri), întâmpinau dificultăți în a găsi profesioniști în domeniul tehnologiei informației și comunicațiilor (TIC) în număr suficient.
Prin urmare, formarea și educația digitală ar trebui să sprijine toate acțiunile menite să asigure faptul că forța de muncă este dotată cu competențele actuale și viitoare necesare, sprijinind mobilizarea tuturor părților interesate relevante și oferirea de stimulente acestora în vederea sporirii la maximum a impactului investițiilor în îmbunătățirea competențelor existente (actualizarea competențelor) și în formarea având ca scop dobândirea de noi competențe (reconversia profesională), precum și în învățarea pe tot parcursul vieții în rândul populației active pentru a se garanta că se profită pe deplin de oportunitățile pe care le prezintă digitalizarea industriei și a serviciilor.
Ar trebui totodată încurajată formarea digitală nonformală oferită de angajatori sub forma învățării prin practică.
De asemenea, educația și formarea vor oferi stimulente concrete pentru carieră, astfel încât să se evite și să se elimine diferențele dintre femei și bărbați în ceea ce privește oportunitățile și tratamentul.
(13)
O infrastructură digitală durabilă pentru conectivitate, microelectronica și capacitatea de prelucrare a volumelor mari de date sunt factori esențiali pentru obținerea de avantaje de pe urma digitalizării, pentru viitoarele evoluții tehnologice și pentru poziția de lider a Uniunii în domeniul digital.
În conformitate cu comunicarea Comisiei din 30 iunie 2021 intitulată „O viziune pe termen lung pentru zonele rurale ale UE - Către zone rurale mai puternice, conectate, reziliente și prospere până în 2040”, este nevoie de o conectivitate fiabilă, rapidă și sigură pentru toți și pretutindeni în Uniune, inclusiv în zonele rurale și îndepărtate, cum ar fi insulele, regiunile montane și slab populate, precum și regiunile ultraperiferice.
Nevoile societății în ceea ce privește convergența lărgimii de bandă pentru încărcare și pentru descărcare sunt în continuă creștere.
Până în 2030, rețelele cu viteze la nivel de gigabit ar trebui să devină disponibile pentru cei care au nevoie sau doresc să aibă o astfel de capacitate.
Toți utilizatorii finali din Uniune ar trebui să poată utiliza servicii la nivel de gigabit furnizate de rețele într-un punct fix până la punctul terminus al rețelei.
În plus, toate zonele populate ar trebui să fie acoperite de o rețea fără fir de mare viteză de ultimă generație, cu o performanță cel puțin echivalentă cu 5G.
Toți actorii de pe piață care beneficiază de transformarea digitală ar trebui să își asume responsabilitățile sociale care le revin și să contribuie în mod echitabil și proporțional la bunurile, serviciile și infrastructurile publice în avantajul tuturor cetățenilor din Uniune.
(14)
Neutralitatea tehnologică, care este prevăzută în Directiva (UE) 2018/1972 a Parlamentului European și a Consiliului (12), este un principiu care ar trebui să ghideze politicile Uniunii și pe cele naționale pentru infrastructura de conectivitate digitală cu cea mai înaltă performanță, reziliență, securitate și durabilitate, pentru a se bucura de prosperitate.
Prin urmare, toate tehnologiile și sistemele de transmisie care pot contribui la realizarea conectivității la nivel de gigabit, inclusiv progresele actuale și viitoare în materie de fibre, sateliți, 5G sau orice alt ecosistem viitor și Wi-Fi de ultimă generație, ar trebui să fie tratate în mod egal atunci când au performanțe de rețea echivalente.
(15)
Semiconductorii sunt extrem de importanți pentru majoritatea lanțurilor valorice strategice esențiale și se prevede o creștere în viitor a cererii pentru aceștia față de prezent, în special în domeniile tehnologice cele mai inovatoare.
Întrucât semiconductorii sunt esențiali pentru economia digitală, ei sunt și factori esențiali pentru tranziția către durabilitate, contribuind astfel la realizarea obiectivelor Pactului verde european.
Semiconductorii cu o amprentă energetică redusă contribuie, de asemenea, la poziționarea Uniunii ca lider în domeniul tehnologiilor digitale durabile.
Se intenționează consolidarea rezilienței lanțului valoric al semiconductorilor și a capacității de producție a acestora (inclusiv în ceea ce privește materialele, echipamentele, proiectarea, fabricarea, prelucrarea și ambalarea), printre altele prin construirea unei infrastructuri inovatoare la scară largă în conformitate cu dreptul Uniunii în materie de durabilitatea mediului.
De exemplu, capacitatea cuantică și semiconductorii cu consum redus de energie sunt factori esențiali pentru realizarea neutralității climatice a nodurilor periferice extrem de sigure care garantează accesul la servicii de date cu latență redusă, indiferent de localizarea utilizatorilor.
(16)
Dincolo de rolul de factori determinanți, tehnologiile existente și viitoare se vor afla în centrul noilor produse, al noilor procese de fabricație și al noilor modele de afaceri bazate pe schimbul echitabil și sigur de date în economia datelor, asigurând totodată protecția efectivă a confidențialității și a datelor cu caracter personal.
Transformarea întreprinderilor depinde de capacitatea lor de a adopta noi tehnologii digitale cu celeritate și în mod cuprinzător, inclusiv în ecosistemele industriale și de servicii rămase în urmă în prezent.
Această transformare este deosebit de importantă pentru IMM-uri, care se confruntă în continuare cu provocări în ceea ce privește adoptarea soluțiilor digitale.
(12) Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice (JO L 321, 17.12.2018, p. 36).